送王侍郎改除二首  其一
作者：釋居簡
朝代：宋

paragraphs: 闔閭春秋城，風煙俟時振。
乾坤不改色，民物見天定。
因仍古道漓，靡然隨俗移。
中流屹頹瀾，萬派皆東之。
沈機靜弗譁，澄湛物斯格。
和煦生點點，陽春蘇頟頟。
翩翩不容駐，宣化思盟主。
問之何因爾，去留有常數。
真宰知何心，惜閑如惜金。
天慳不容破，破不爲佞壬。
我知真宰心，暫適滄洲趣。
恐此復偶然，還須濟川具。